Ikt. szám:

#### E L Ő T E R J E S Z T É S

### Szombathely Megyei Jogú Város Városstratégiai, Idegenforgalmi és Sport Bizottságának

### 2022. május 24-i ülésére

**Javaslat a Szinnyei Merse Pál utcai gázvezeték rekonstrukció utáni helyreállítási kötelezettség más helyszíneken történő teljesítésére**

A BK Energy Kft. Az MVM ÉGÁZ-DÉGÁZ Földgázhálózati Zrt. megbízásából 2021. évben elvégezte a Szinyei Merse Pál utcai földgázvezeték rekonstrukciós munkáit.

A nyomvonalas helyreállítás az úttesten megtörtént. Végleges helyreállításként az útra két réteg kevert felületi bevonat készítését írtuk elő. A munkaterületet a Városüzemeltetési Osztály munkatársai a kivitelező és megrendelő képviselőivel 2022 áprilisában ismételten bejárták, majd azt követően az alábbi javaslatot adták.

A Szinyei Merse Pál utca pályaszerkezete utántömörödő szórt zúzottkő alapból és többréteg elaszfaltosodott szórt felületi bevonatból áll. Az út egyenetlen felületén nem célszerű a kevert felületi bevonat alkalmazása, annak használati értékén, teherbírásán nem javít.

A 3/2008. (IV.1.) önkormányzati rendelet „a közterületek bontás utáni helyreállításáról” 10/A.§-a alapján lehetőség van arra, hogy a közműszolgáltató az útburkolat teljes szélességében történő helyreállítási kötelezettségének az erre irányuló megállapodás megkötése esetén máshol is eleget tehet a közútkezelői hozzájárulásban foglaltak szerinti térmértékben és előírások szerint.

A Szinyei Merse Pál utcában előírásaink szerint 2220+240= 2460 m2 kétrétegű kevert felületi bevonatot kell készíteni. Műszaki megfontolásból célszerű ezt olyan aszfaltbeton burkolatra húzni, melynek felülete sík, vagy kátyúzással könnyen kiegyenlíthető.

Javaslatunk szerint ebből a mennyiségből két helyszín is javítható lesz:

Bem J. utca Váci M. u. – volt buszforduló közötti szakasza 860 m2

Faludi F. utca Kassák L. u. – Faludi F. u. 10. szám közötti szakasz 1600 m2

Ezen útszakaszokon a felületi egyenlőtlenségek egyszerű kátyúzással javíthatók, a felületi bevonattal a kopóréteg élettartama 3-5 évvel meghosszabbítható.

Kérem Tisztelt Bizottságot az előterjesztést megtárgyalni, és a határozati javaslatot elfogadni szíveskedjen.

**Szombathely, 2022. május …..**

/: Horváth Soma :/

alpolgármester

**Határozati Javaslat**

**…/2022.(V. 24.) VISB. sz. határozat**

A Városstratégiai, Idegenforgalmi és Sport Bizottság a Szinnyei Merse Pál utcai gázvezeték rekonstrukció utáni helyreállítási kötelezettség más helyszíneken történő teljesítésére szóló előterjesztést megtárgyalta, és Szombathely Megyei Jogú Város Önkormányzatának a közterületek bontás utáni helyreállításáról szóló 3/2008 (IV.1.) Önk. rendelet 10/A. § alapján az alábbi döntést hozta.

1. A Bizottság egyetért azzal, hogy a Szinyei Merse Pál utcai gázvezeték rekonstrukció utáni 2460 m2 kétrétegű kevert felületi bevonat készítési kötelezettség a Bem J. utcában 860 m2 és a Faludi F. utcában 1600 m2 mértékben kerüljön teljesítésre.
2. A Bizottság felkéri az előterjesztőt az erre vonatkozó megállapodás előkészítésére.

**Felelős**: Tóth Kálmán, a Városstratégiai, Idegenforgalmi és Sport Bizottság elnöke

(a végrehajtás előkészítéséért:

Kalmár Ervin, a Városüzemeltetési Osztály vezetője

**Határidő:** 1. pont: azonnal

2. pont: azonnal